CELEX: 62019TN0876
Language: da
Date: 2019-12-23 00:00:00
Title: Sag T-876/19: Sag anlagt den 23. december 2019 – Broadcom mod Kommissionen

24.2.2020   
            
            
               DA
            
            
               Den Europæiske Unions Tidende
            
            
               C 61/55
            
         
      Sag anlagt den 23. december 2019 – Broadcom mod Kommissionen
      (Sag T-876/19)
      (2020/C 61/70)
      Processprog: engelsk
      
         Parter
      
      
         Sagsøger: Broadcom Inc. (San Jose, Californien, De Forenede Stater) (ved advokaterne L. Kjølbye, J. Ruiz Calzado og L. Crocco samt barristers J. Bourke og J. Holmes)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Afgørelsen annulleres helt eller delvist.
               
            
                  —
               
               
                  Kommissionen tilpligtes at betale Broadcoms omkostninger.
               
            
         Søgsmålsgrunde og væsentligste argumenter
      
      Sagsøgeren har i stævningen nedlagt påstand om annullation af Kommissionens afgørelse af 16. oktober 2019 om en procedure i henhold til artikel 102 i traktaten om Den Europæiske Unions funktionsmåde, EØS-aftalens artikel 54 og artikel 8 i Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (Sag AT.40608 – Broadcom) (meddelt under dokument C(2019) 7406 final).
      Til støtte for søgsmålet har sagsøgeren fremsat tre anbringender.
      
                  1.
               
               
                  Med det første anbringende gøres gældende, at der blev begået en række retlige og faktiske fejl ved Kommissionens konstatering af, at der forelå en umiddelbar overtrædelse, hvilket skyldtes (a) Kommissionens urigtige fortolkning af vilkårene i de aftaler, som Broadcom havde indgået med seks kunder (»aftalerne«), (b) Kommissionens konklusion om, at den ikke var forpligtet til at tage hensyn til aftalernes sandsynlige virkninger på konkurrencen, (c) Kommissionens utilstrækkelige vurdering af de påståede restriktioners umiddelbare egnethed til at begrænse konkurrencen, og (d) Kommissionens ubegrundede konklusion om, at Broadcom »ved første øjekast« er dominerende på et af de relevante omhandlede markeder.
               
            
                  2.
               
               
                  Med det andet anbringende gøres gældende, at der blev begået en række retlige og faktiske fejl ved Kommissionens konklusion om, at der var et uopsætteligt behov for de foreløbige foranstaltninger for at imødegå en risiko for alvorlig og uoprettelig skade på konkurrencen på et hvilket som helst af de relevante omhandlede markeder, hvilket skyldtes (a) Kommissionens indførelse af et ukendt uopsættelighedsbegreb, som alene er begrundet i langsommeligheden i Kommissionens egen sagsbehandling, hvilket modsiger, at foranstaltningerne har en i sig selv ekstraordinær karakter, (b) fraværet af specifikke faktorer, der taler for et uopsætteligt behov for at skride til handling, idet Kommissionen har begrænset sig til at henvise til en række uspecifikke påstande, og (c) at Kommissionen ikke har påvist nogen som helst sandsynlig skade på konkurrencen på nogen af de relevante markeder.
               
            
                  3.
               
               
                  Med det tredje anbringende gøres gældende, at der blev begået en række retlige og faktiske fejl dels ved Kommissionens proportionalitetsvurdering, hvilket skyldtes Kommissionens manglende vurdering af, hvorvidt en fremskyndet undersøgelse ville være mere forholdsmæssig end en begrænsning af Broadcoms frihed i en treårig periode, dels ved Kommissionens afvejning af de involverede interesser.